**בית הקברות היהודי בוורשה**

בית הקברות היהודי ברחוב אוקופובה בוורשה הוא אתר קבורה יהודי מן הגדולים באירופה. הוא מהווה אנדרטה מוחשית ורוחנית לקהילה היהודית בפולין אשר הושמדה בידי הנאצים. גודלו ופאר מצבותיו הינם האנדרטה המנציחה, הממחישה והמלמדת אותנו על עוצמתה של הקהילה היהודית במשך מאות שנים.

סיור בבית הקברות ממחיש יותר מכול את גודלה, פארה ורבגוניותה של הקהילה היהודית בוורשה בפרט ובפולין בכלל. קבריהם של אנשי הגות, רבנים, אמנים, שחקנים, אנשי רוח וסופרים יהודיים גדולים לצד קבריהם של יהודים מפורסמים בתרומתם למדע, לתרבות ולכלכלה של פולין.

בית הקברות שוכן לצד בתי קברות לבני דתות אחרות במתחם בתי הקברות פובונזקי במערב וורשה.

בית הקברות נוסד בשנת 1806, שטחו 336 דונם ובו כ 200000 קברים. מאחר שיהדות פולין ובכללה יהודי וורשה, הושמדה בשואה, מכוסים רבים מהקברים ומהקריפטות בצמחייה וקיים קושי רב לשמרם. בית הקברות מנוהל כיום על ידי הקהילה היהודית הקטנה בוורשה.

בתוך יער העצים והמצבות ניתן להבחין שרוב המצבות על הקברים בנויות בסגנון המסורתי, אך רבות מהן עוצבו כאנדרטות, פסלים ויצירות אמנות של גדולי פסלי התקופה, כגון אברהם אוסטשגה, פרידלנדר ואחרים. חלק מהמצבות כתובות בשפות שונות, לאו דווקא עברית, ולא רק יידיש, אלא גם פולנית, גרמנית ורוסית. בית הקברות מהווה ביטוי לרבגוניות הקהילה, ההיסטוריה שלה, מורכבותה ואורח החיים הדתיים, החברתיים והתרבותיים בה.

קברי אדמו"רים, רבנים וצדיקים:

בבית הקברות כמה "אוהלים" של רבנים. לדוגמה, אוהלו של הרב הראשי של וורשה מתחילת המאה, הרב ליפשיץ, הידוע יותר על שם ספרו "חמדת שלמה". הרב ליפשיץ היה רב אורתודוכסי, אשר נודע מאוד, מעבר לפסיקותיו, כרב שהיה קפדן ביותר בקיום המצוות שבין אדם לחברו.

קברו של הרב מייזלס, רב אורתודוכסי של וארשה וקרקוב, נציג גליציה בפרלמנט של וינה, אשר גורש בידי השלטונות מוורשה עקב פעילות בלתי נלאית למען עצמאות פולין וקירוב לבבות בין העמים. הפקודה לגירושו באה לאחר שסגר באופן הפגנתי את בית הכנסת לאות מחאה על חילול כנסיות קתוליות בידי הרוסים.

קברו של אנטוני אייזנבאום, מייסד בית החינוך לרבנות.

רבנים נוספים הקבורים כאן הם הצדיק מווארקה , עמנואל הצדיק מפז'דבוז', הרבי מאוסטרוב, הצדיקים ממינסק, מאזוביאצקי ומוגלניצה. רב חסידי ידוע מאוד הוא המודז'צר, הצדיק מדבלין, הידוע ביותר בניגוניו.

סמוך לחומת בית העלמין נמצאים קבריהם של שניים מחשובי הרבנים המתנגדים: נפתלי צבי יהודה ברלין (הנצי"ב), ראש ישיבת וולוז'ין, שאהד מאוד את המפעל הציוני, וחיים סולובייצ'יק, אשר כיהן לצד הנצי"ב כמשנה, ואחר כך כראש הישיבה ועוד רבים אחרים. ציון מקום קברי הצדיקים על לוח בכניסה לבתי העלמין.

קברי אישים ידועים:

בר סוננברג, בנו של שמואל זביטקובר, מייסד בית העלמין. המצבה מרתקת בעיצובה, והיא מערבת את הפסוק "על נהרות בבל", עם מראות של ירושלים וורשה.

ההיסטוריון מאיר בלבן, מייסד ההיסטוריוגרפיה היהודית, פרופסור באוניברסיטת וארשה ורקטור בית הספר היהודי. נפטר בזמן השואה, אך עוד זכה לקבר בודד.

ההיסטוריון שמעון אשכנזי, ממעצבי הלאומיות הפולנית המודרנית, ידיד קרוב של יוזף פילסודסקי, מחנך ומדינאי. על המצבה כתוב: "לחם למען פולין החופשית, שירת את המשוחררת".

המהנדס אדם צ'רניאקוב יו"ר היודנראט בגטו וארשה - אשר איבד עצמו לדעת כדי לא לבצע את הוראת הנאצים לשלוח יהודים מהגטו לטרבלינקה. אדם צ'רניאקוב קבור בקבר משפחתי, יחד עם אשתו, בחלקת גדולי האומה. על הקבר לוח זיכרון לבנו, שניספה בשואה בלבוב, וציטוט בפולנית משירו של נורביד, האומר, שאת גדולתו יוקירו רק הדורות הבאים.

לד"ר לודוויג זמנהוף מצבה מרשימה, צבועה ירוק, שבמרכזה כוכב מחומש המסמל את חמש היבשות, וכתובת בשפה שהמציא למען השכן אהבה והבנה בין העמים בעולם - שפת האספרנטו (התקווה).

חיים זליג סלונימסקי, מדען, סופר ועיתונאי, מייסד עיתון "הצפירה", מראשוני העיתונים היהודיים בגולה, למען קירוב בני עמו לעולם הגדול, ומייסד שושלת בית סלונימסקי: נכדו אנטוני היה עד סוף ימיו, בשנות ה-70' של המאה ה-20, אחד מאנשי הרוח המשפיעים ביותר בחיי השירה, הספרות, התיאטרון והתרבות בפולין. עיתון "הצפירה", שעורכו במשך שנים רבות היה נחום סוקולוב, פתח עידן של פריחה לעיתונות היהודית בווארשה. כל העיתונים הגדולים, כמו "היינט" ו"מומנט" ביידיש, ו-PRZEGLAD NASZ בפולנית, יצאו בוורשה.

היוזם והעורך הראשון של עיתון הילדים PRZEGLAD MALY היה יאנוש קורצ'אק. היה זה העיתון הראשון אשר הילדים היו שותפים מלאים בהפקתו. חלק מהכותבים בו ייסדו לאחר מכן את העיתונות בארץ ישראל.

הנריק ואהל, שר האוצר בממשלת המרד הפולני בשנת 1863. סטניסלב מנדלסון, אחד ממייסדי הסוציאליזם הפולני. פליקס פרל ידיד ורע לרבים, יריב מר של פילסודסקי, אחד האנשים המשפיעים ביותר על השמאל הפולני, עורך ביטאונה של המפלגה ROBOTNIK ("הפועל").

מצבה ייחודית עם פני אריה על קברה של אסתר רחל קמינסקה, אם התיאטרון היהודי המודרני. הקמתו ופריחתו של תיאטרון היידיש בווארשה, ולאחר מכן תעשיית הקולנוע היהודית, היוו מהפכה בחיי הקהילה. תיאטרון היידיש, היווה מוקד חשוב ואהוד ליצירה היהודית האותנטית.

מתתיהו שוהם הציוני, מחבר "צור וירושלים". "אוהל פרץ" – מאוזוליאום שלושת הסופרים של ספרות היידיש: ש. אנסקי, י.ל. פרץ ויעקב דינזון – מעשה ידיו של הפסל אברהם אוסטצ'גה.

מרקוס רוזן - בנקאי וסוחר, ליאון גולטסנד - יועץ כלכלי ופילנתרופ ידוע, אדוארד הרינג - כלכלן ועיתונאי, היפוליט ואולברג - מייסד בית הספר הגבוה להנדסה, הראשון בוורשה. שמואל אולגנרנד - מו"ל של האנציקלופדיה הפולנית הראשונה, יוזף הנדלסמן - רופא ולוחם חופש, אלכסנדר לסר - צייר ידוע, לודביק הירשפלד - רופא כירורג, יאן ברנסון - תעשיין, מיכאל לנדי - תלמיד בית הספר לרבנים, שבהפגנה אנטי-רוסית בשנת 1861 הרים צלב שנשא הכומר בראש ההפגנה, ונפל מכדורי הקוזאקים, סמל לאחדות-גורל פולנית-יהודית. שמואל דיקשטיין - מתמטיקאי ומורה.

וכמובן, רבים עוד האמנים, הרופאים, המשפטנים, המורים ואחרים אשר חיו, פעלו והיוו את הקהילה היהודית המפוארת אשר איננה עוד.

קברי אחים

בתקופת הגטו קברו את רוב האנשים בקברי אחים. עקב המחלות והרעב מתו רבים ומחוסר ברירה נקברו רוב האנשים קבורה המונית, בניגוד למסורת ישראל.

היו שלושה קברי אחים: אחד בקצה הצפוני של השדרה המרכזית; שני ליד חלקת גדולי האומה והוא המונצח היום על ידי מעגל סמלי של אבנים דמויות מצבות; ושלישי על מגרש הספורט סקרא, משם הוצאו הגופות לבית העלמין של הרוגי מרד 1944 ברחוב וולסקה.

קבר קבוצתי אחר הוא של החיילים היהודים שמתו בחודש ספטמבר 1939. ההערכה היא שכ-100,000 חיילים יהודים נלחמו בצבא פולין, וכ-10,000 מהם נפלו בקרב. באותו אזור ניצבת מצבה סמלית לזכר היהודים שנרצחו כקצינים פולנים ביער קאטין, בידי הסובייטים.

אנדרטאות

אנדרטה ללוחמי הגטו של תנועת ה"בונד", כעין אנדרטה לפעיליו ולוחמיו מיכאל קלפפיש, אברשה בלום ואחרים. גם ויקטור אלתר והנריק ארליך מונצחים באותו מקום, אף כי הם נרצחו על ידי הנקוו"ד ברוסיה, בשנת 1943.

אנדרטה שנייה היא לזכר חניכי השומר הצעיר, שיצאו מהגטו וניסו להקים קבוצת פרטיזנים ביער וישקוב, ורובם נרצחו שם.

ליד חומת בית העלמין שתי אנדרטות: האחת לזכרם של קורצ'אק והילדים, והשנייה לזכרם של הילדים אשר נספו בשואה.